Torsten Schack Pedersen (V), 2011-02-22:
Som jeg sagde i min ordførertale, ligger der udbygningsplaner på over 2.500 master og sendeudstyr spredt ud over hele landet, og det er udbygningsplaner inden for de kommende par år.
Derudover kommer vi jo i den kommende tid til at skulle forholde os til forskellige frekvenser, og der må jeg sige at jeg synes, det er oplagt, at vi her indtænker muligheden for at stille nogle krav til dækningen.
Jeg konstaterer bare den tilgang, vi har haft til en markedsbaseret model.
Her er vi, hvad angår nogle frekvenser, eksempelvis den frekvens på mobilt bredbånd, som Elro fra Randers har købt, gået ind og har målrettet det.
Der var der stillet et dækningskrav på mobilt bredbånd i udvalgte postnumre.
Det har været med til at sikre, at vi har fået en endnu bedre dækning, ikke bare på mobiltelefoni, men jo også på mobilt bredbånd, og det er selvfølgelig det spor, vi skal forfølge.
God adgang til mobildækning er vigtigt for danskerne, og det er også positivt, at vi i Danmark vel har verdens bedst udbyggede mobilnet.
Men for de borgere, der oplever dårlige eller manglende signaler, er det jo selvfølgelig en ringe trøst.
For Venstre er et mål om 100 pct. mobildækning i Danmark derfor helt naturligt.
Det er et konkurrenceparameter at kunne give bedst mulig dækning.
Resultatet ser vi med en dækning, hvor vi ligger meget, meget højt.
Forlader vi derimod den markedsbaserede tilgang og i stedet begynder med eksempelvis statsstøtte, vil selskabernes incitamenter til at fortsætte udbygningen forsvinde med ét slag.
Hvorfor dog sætte nye master og nyt udstyr op steder, hvor teleselskaberne kan forvente at det vil være muligt at få statstilskud til opgaven?
Nej, statsstøtte til en fortsat udbygning vil gøre større skade end gavn.
I stedet handler det om, at vi sikrer rammerne, for at det fortsat er attraktivt at udbygge mobilnettet i Danmark, og det handler om en række ting.
Det handler om hurtig og effektiv behandling af ansøgninger fra teleselskaberne til at sætte nye master og sendeudstyr op ved udbygning, og muligheden for, at selskaberne kan lave såkaldt netværksdeling og dermed dele både master og sendeudstyr og alene gennem softwareløsninger have fuld råderet over eget net, står også centralt.
For ved at man kan dele sendeudstyr sikrer vi, at for teleselskaberne vil en investering i sendeudstyr i tyndere befolkede egne blive rentabel, når udgifterne eksempelvis kan deles mellem fire selskaber i stedet for at skulle dækkes af blot ét selskab.
Ministeren nævnte i sin tale også muligheden for, at kommuner og andre kan efterspørge en god mobildækning gennem deres indkøb af mobiltelefoni for derigennem at presse på for udbygning af mobilnettet.
Ved at bruge den magt, som eksempelvis en kommune har, når den indkøber telefoni, så kan kommunen bruge et fuldt dækningskrav som parameter i sin indkøbspolitik og dermed gennem sin efterspørgsel fremme fuld mobildækning i Danmark.
Når vi ser på teleselskabernes udbygningsplaner for de kommende år, kan vi se, at der er over 2.500 nye planlagte antenner og sendeudstyr på vej i hele landet.
Det viser med al tydelighed, at der fortsat sker en udbygning og udrulning, som konstant sikrer bedre mobildækning i Danmark.
I Venstre vil vi bekæmpe de sorte pletter på danmarkskortet for mobildækning, og de fortsatte udbygningsplaner viser, at den tilgang, som vi har haft bredt i teleforligskredsen siden 1999, fortsat sikrer en endnu bedre mobildækning i Danmark til gavn for hele befolkningen.
Vi har tidligere i teleforligskredsen suppleret den markedsbaserede tilgang ved at stille forskellige dækningskrav til forskellige frekvenser til mobiltelefoni og til mobilt bredbånd.
Forskellige frekvenser har forskellige potentialer og anvendelsesmuligheder, og derfor afhænger mulighederne også fremadrettet af, hvad det er for nogle frekvenser, vi taler om.
Men at gå ind og ændre på eksisterende kontrakter og aftaler mellem staten og teleoperatøren vil kræve økonomisk kompensation, og hvordan Enhedslisten lige havde tænkt sig at finansiere den regning, melder det foreliggende beslutningsforslag jo intet om.
Men det kan vel ikke overraske.
Ligeledes vil et fuldt dækningskrav indendørs være en teknisk umulighed.
Hvis signalerne fra mobilmasterne skal kunne trænge ind igennem alle vægge, isolationer, kældre m.v., vil vi næsten alle sammen skulle have vores egen sendemast.
Men målet om, at vi får øget mobildækning, er vi helt enige i, og det er sådan set det, der er den politik, som vi fører i Venstre, og som vi i samarbejdet i forligskredsen er med til at fremme.
Så vi kan ikke støtte Enhedslistens forslag, men som jeg sagde i starten, støtter vi i Venstre, at vi sikrer en fuld mobildækning i Danmark.
Det skal fortsat være på en markedsbaseret og teknologineutral tilgang, men vi er i Venstre også klar til, at vi kan stille dækningskrav i forbindelse med kommende frekvensauktioner og tilladelser, således at vi også ad den vej kan være med til at få fjernet de sidste sorte pletter på landkortet for mobildækning i Danmark.